**БАҚ өкілдерімен баспасөз мәслихаты**

4.04.2018. Н. Жұмаділдаева, Д. Мыңбай және Ф. Қаратаев «Нұр Отан»  партиясының  облыстық филиалында БАҚ өкілдерімен баспасөз мәслихатын өткізді. Депутаттардың ел жағдайымен етене танысудағы мақсаты – Елбасы Жолдауы мен бес әлеуметтік бастаманы іске асыру бойынша елді мекен тұрғындары, еңбек ұжымдарымен кездесу өткізіп, аймақта жоғары деңгейде шешілетін күрмеуі қиын мәселелерді анықтау. Осыған орай депутаттар Дархан Мыңбай, ­Балайым Кесебаева, Наталья Жұмаділдаева, Фахриддин Қаратаев, Амангелді Дәуренбаев осы кезге дейін Арал, Қазалы, Қармақшы, Сырдария, Жалағаш аудандарының елді мекендерін аралады.

Бүгінде аймақ тұрғындары Елбасы ұсы­нысында міндеттелген халықты баспанамен қам­тамасыз ету, жалақысы төмен қызметкерлерге салықтық жеңілдіктер жасау, жастардың білім алуы және жатақханамен қамтылуы, шағын және орта  кәсіпкерлікті дамыту бағытындағы жұмыстармен жақсы таныс. Депутаттар халыққа ақпаратты жеткізуде ауқымды жұмыс атқарған БАҚ өкілдеріне алғысын білдірді.

– Арал, Қазалы аудандарына сапар барысында тұрғындар ҮЕҰ жұмысына байланысты ойларын айтып, қоғамдық қор жұмыстарын жетілдіру мәселесін қозғады. Ауыл мектептеріндегі маңызды мәселенің бірі – ұстаздардың айлық жалақысы. Нақтыланған республикалық бюджет комиссиясында 62 млрд. қаражат ұстаздардың еңбекақысын көтеруге арналып отыр. Бұл мәселе республика көлемінде шешімін тауып, жаңа оқу жылынан бастап мұғалімдер еңбекақысының көлемі артатын болады. Бес бастаманың алғашқысы – еліміздің әр отбасына баспана алуға мүмкіндік береді. Құрылыс нарығына үлкен серпіліс әкелетін «7-20-25» тұрғын үй бағдарламасын бастау үшін жол картасы әзірленген. Ұлттық Банкке жүктелген бұл бастама бойынша ипотекалық несие беру тамыз айынан басталады. Студент жастар Елбасының бес әлеуметтік бастамасында оқу сапасын арттыру, студенттерді жатақханамен қамтамасыз ету жөніндегі тапсырмасын саналы түрде қабылдаған. Жастардың белсенділігіне, жаңашыл көзқарасына риза болдық. Жаңа мамандықтар игеру бойынша сауалдарға жауап беріп, ІТ мәселесі бойынша оларды қызықтыратын сұрақтардың көп екеніне көзіміз жетті, − деді Дархан Қамзабекұлы.

Қазір жыл сайын бөлінетін 54 мың грантқа қосымша 20 мың грант қосылып отыр. Оның жартысынан астамы техникалық мамандықтар бойынша бакалаврлық білім алуға бағытталады. Депутат Н.Жұмаділдаева бұл гранттардың 11 мыңы техникалық мамандықтар бойынша бакалаврлық білім беруге тиесілі екенін атып өтті. Бастама Қазақстанның Төртінші өнеркәсіптік революция жағдайындағы жаңа экономикада зор сұранысқа ие болатын инженерлер, ақпараттық технология, робототехника, нано технология, ІТ саласының кәсіби мамандарын дайындауға мүмкіндік береді. Ал жатақхана құрылысы бойынша Білім және ғылым министрлігі қажеттілік картасын жасаған.

Сыр өңірінің халқымен екінші рет жүздескен Фахриддин Қаратаев аймақ дамуындағы елеулі өзгерістерді байқағанын айтты.

– Әсіресе, өңірде тұрғын үй құрылысының қарқынды жүруі ел дамуының айқын көрінісі. Елбасы Жолдауында міндеттелген жұмыстар иде­ологиялық тұрғыда нақты жүзеге асқан. Өңірде шағын және орта кәсіпкерлікті дамыту жолға қойылған. Айталық, Аққұм ауылындағы мал бордақылау алаңына бардық. Ауылда жел соғып, құм суырып тұрса да, жұмыс қайнап жатыр, – дейді ол.

Жиын барысында депутаттар аймақ халқын алаңдатқан сағаттық белдеуге қатысты өз пікірлерін ортаға салды. Бұл туралы Парламент отырысында да айтылған болатын.

– Адамдардың денсаулығы, рухани тұрғыда кемелденіп, жайлы өмір сүруі – ең басты дүние. Сондықтан бұл мәселені Үкімет қарап жатыр, − деді Д. Мыңбай.